জাবিতে বাংলা বর্ষবরণ ও মঙ্গল শোভাযাত্রা অনুষ্ঠিত
জাহাঙ্গীরনগর বিশ্ববিদ্যালয় “নব আনন্দে জাগো আজি নবরবিকিরণে” প্রতিপাদ্য ধারণ করে বর্ষবরণ ও পহেলা বৈশাখ ১৪৩১ উদযাপন করেছে।

দিবসটি উপলক্ষে আজ সকাল সোয়া আটটায় উপাচার্য অধ্যাপক ড. মোঃ নূরুল আলম তাঁর বাসভবনে বিশ্ববিদ্যালয়ের শিক্ষক, কর্মকর্তা-কর্মচারীদের সঙ্গে নববর্ষের শুভেচ্ছা বিনিময় করেন। এরপর সকাল পৌনে দশটায় বিশ্ববিদ্যালয়ের বিজনেস স্টাডিজ অনুষদ ভবনের সামনে থেকে মঙ্গল শোভাযাত্রা শুরু হয়ে বিশ্ববিদ্যালয়ের নতুন প্রশাসনিক ভবনে গিয়ে শেষ হয়।

জাতীয় সংগীতের মাধ্যমে অনুষ্ঠানের সূচনা হওয়ার পর উপাচার্য তাঁর সংক্ষিপ্ত বক্তব্যে সকলকে বাংলা নববর্ষের শুভেচ্ছা জানান। উপাচার্যের বক্তব্যের পর “এসো হে বৈশাখ এসো এসো” গানসহ বাংলা নববর্ষের গান পরিবেশন করা হয়।

মঙ্গল শোভাযাত্রা উদ্বোধনকালে উপাচার্য তাঁর বক্তব্যে বলেন, বাংলা নববর্ষ সকলের জীবনে সুখ, শান্তি ও সমৃদ্ধি বয়ে আনুক। বাংলা নববর্ষ উৎসব বাঙালি জাতিসত্তার অবিচ্ছেদ্য অংশ। উপাচার্য বিগত বছরের গ্লানি-ব্যর্থতা পেছনে ফেলে নব শক্তি ও উদ্যোমে সুখী-সমৃদ্ধ বাংলাদেশ গঠনে সকলকে একযোগে কাজ করার আহ্বান জানান। তিনি বাংলা নববর্ষ ভাতা প্রচলনের জন্য বর্তমান সরকারকে ধন্যবাদ জানান ও কৃতজ্ঞতা প্রকাশ করেন।

শোভাযাত্রায় অন্যান্যের মধ্যে উপ-উপাচার্য (প্রশাসন) অধ্যাপক শেখ মো: মনজুরুল হক, উপ-উপাচার্য (শিক্ষা) অধ্যাপক ড. মোহাম্মদ মোস্তফা ফিরোজ, কোষাধ্যক্ষ অধ্যাপক ড. রাশেদা আখতার, বিভিন্ন অনুষদের ডিন, রেজিস্ট্রার, প্রক্টর, হল প্রভোস্ট, মহিলা ক্লাবের সদস্যবৃন্দ, শিক্ষক-শিক্ষার্থী, কর্মকর্তা-কর্মচারী এবং জাবি স্কুল ও কলেজের শিক্ষকগণ অংশগ্রহণ করেন।

জাহাঙ্গীরনগর বিশ্ববিদ্যালয় “নব আনন্দে জাগো আজি নবরবিকিরণে” প্রতিপাদ্য ধারণ করে বর্ষবরণ ও পহেলা বৈশাখ ১৪৩১ উদযাপন করেছে।